กรมวิทย์ฯ พัฒนาการทดสอบผลิตภัณฑ์ยาฆ่าเชื้อ และเผย 70% (v/v) แอลกอฮอล์ใช้ฆ่าเชื้อวัณโรคได้ผลดี
นายแพทย์โอภาส การย์กวินพงศ์ อธิบดีกรมวิทยาศาสตร์การแพทย์ เปิดเผยว่า กรมวิทยาศาสตร์การแพทย์ โดยสำนักเครื่องสำอางและวัตถุอันตราย ร่วมกับสถาบันวิจัยวิทยาศาสตร์สาธารณสุข ได้พัฒนาการทดสอบผลิตภัณฑ์แอลกอฮอล์ในการฆ่าเชื้อวัณโรค ซึ่งเป็นวิธีมาตรฐาน BS EN14348: 2005 และทำการทดสอบประสิทธิภาพ ของผลิตภัณฑ์แอลกอฮอล์รูปแบบต่างๆ ที่ใช้ในการฆ่าเชื้อโรค ที่ผลิตโดยองค์การเภสัชกรรม (อภ.) และองค์การสุรา พบว่า ผลิตภัณฑ์แอลกอฮอล์ 70% (v/v) สามารถฆ่าเชื้อวัณโรค และฆ่าเชื้อมัยโคแบคทีเรียอื่น ที่ก่อโรคได้ตามเกณฑ์กำหนด เมื่อทดสอบตามสภาวะมาตรฐาน คือ เชื้อสัมผัสกับผลิตภัณฑ์นาน 1 ชั่วโมง และเมื่อทดสอบที่ระยะเวลาสัมผัสกับผลิตภัณฑ์เพียง 1 นาที พบว่าผลิตภัณฑ์แอลกอฮอล์ 70% (v/v) ยังคงสามารถทำลายเชื้อวัณโรค ได้อย่างมีประสิทธิภาพ ผลการทดสอบจึงทำให้มั่นใจในคุณภาพของผลิตภัณฑ์ดังกล่าวได้         ทั้งนี้วิธีการทดสอบประสิทธิภาพผลิตภัณฑ์แอลกอฮอล์ในการฆ่าเชื้อวัณโรค ตามมาตรฐานสากลนี้ ยังสามารถใช้ทดสอบประสิทธิภาพของผลิตภัณฑ์น้ำยาฆ่าเชื้อวัณโรคที่มีสารสำคัญชนิดอื่นๆ ได้อีกด้วย เป็นการขยายขอบข่ายความสามารถและการให้บริการของห้องปฏิบัติการกรมวิทยาศาสตร์การแพทย์ในการทดสอบประสิทธิภาพและคุณภาพของผลิตภัณฑ์น้ำยาฆ่าเชื้อ เพื่อให้เกิดความมั่นใจในประสิทธิภาพและการเลือกใช้งาน ได้อย่างเหมาะสม เป็นประโยชน์แก่ประชาชน